Is-Sitt Pitazz – Paragrafi 1741-1750 It-Tjubija Infinita' ta' Alla fil-Ħolqien tal-Anġli. O Alla, li Inti l-hena stess fik innifsek u m'għandekx bżonn ta' ħlejjaq biex iferrħuk, għax Int minnek stess il-milja tal-imħabba; iżda fil-ħniena Tiegħek bla tarf Inti toħloq il-ħlejjaq u tagħtihom sehem fil-hena etern Tiegħek u f'ħajtek, dik il-ħajja divina li hemm ġewwa fik u li Int tgħix, Alla wieħed fi tliet Persuni. Fil-ħniena Tiegħek bla tarf, Inti ħlaqt spirti anġeliċi u daħħalthom fl-imħabba Tiegħek u fl-intimita' divina Tiegħek. Inti għamilthom kapaċi li jħobbu għall-eternita'. Għalkemm Int ferrajt fuqhom bl-abbundanza, O Mulej, lanqas ma żidulek xejn l-imħabba u s-sbuħija tagħhom, għax Inti kollox fik innifsek. U jekk Inti ppermettejtilhom li jieħdu sehem fil-hena Tiegħek u jeżistu u jħobbuk, dan biss grazzi għall-abbiss tal-ħniena Tiegħek. Din hi t-tjubija Tiegħek bla tarf, u huma għal dejjem jigglorifkawk minħabba fiha, u jumiljaw ruħhom f'riġlejn il-majesta' Tiegħek filwaqt li jkantaw l-innu tagħhom għal dejjem: Qaddis, Qaddis, Qaddis . . . Kun imfaħħar, Alla ħanin, Alla wieħed fis-Santissima Trinita', Bla tarf, infinit, li ħadd ma jista' jifhmek, Huma jintilfu fik imma xorta waħda moħħhom ma jasalx li jifhmek, Għalhekk huma jtennu bla heda għal dejjem: Qaddis. Kun igglorifikat, O Ħallieq ħanin tagħna, O Mulej, Ta' Setgħa bla tarf, imma mimli kompassjoni, inkonċepibbli; Li jiena nħobbok hija l-missjoni tal-eżistenza tagħna, Filwaqt li nkantawlek għal dejjem: Qaddis . . . Kun imbierek, Alla ħanin, Imħabba Eterna, Inti 'l fuq mis-smewwiet, miż-żaffiri, mill-ogħla. L-armata ta' spirti safja tkantalek it-tifħir, Bl-innu tagħha għal dejjem: Qaddis, Qaddis, Qaddis. U filwaqt li huma jħarsu lejk wiċċ imb'wiċċ, O Alla, Jiena nista' nara li Inti stajt sejjaħt ħlejjaq oħra qabilhom. Għalhekk huma jumiljaw ruħhom quddiemek b'umilta' kbira, Għax jistgħu jaraw sewwa li din il-grazzja ġejja biss mill-ħniena Tiegħek. Wieħed mill-isbaħ spirti ma riedx jagħraf il-ħniena Tiegħek, U ġibed lill-oħrajn warajh meta għamietu s-suppervja tiegħu. Anġlu ta' sbuħija kbira, huwa sar Satana U f'daqqa waħda ġie mitfugħ mill-għoli tas-smewwiet għal ġol-infern. Imbagħad l-ispirti fidili għajtu, "Glorja lill-ħniena ta' Alla!" U baqgħu sodi minkejja l-prova tan-nar. Glorja lil Ġesu', 'il Kristu li ċċekken Glorja lil Ommu, il-Verġni umli u safja. Wara din il-battalja, l-ispirti safja għoddsu fl-oċejan tad-Divinita'; Huma kkontemplaw u faħħru l-profondita' tal-ħniena Tiegħu, Għerqu fil-ħniena u fid-dawl qawwi Tiegħu, Għax kellhom l-għarfien tat-Trinita' tal-Persuni, Alla wieħed. + It-Tjubija Infinita ta' Alla meta ħalaq il-bniedem. Alla, li fil-ħniena Tiegħek toħloq lill-bniedem mix-xejn, Inti ferrajt fuqu bil-ġenerożita' n-natura u l-grazzja. Imma fit-tjubija infinita Tiegħek din il-ħaġa dehret ftit wisq. Fil-ħniena Tiegħek, O Mulej, Inti tajtna l-ħajja ta' dejjem. Inti ddaħħalna fil-hena etern Tiegħek u tagħtina sehem fil-ħajja interjuri tiegħek. U dan Inti tagħmlu biss għax Inti ħanin. Inti tagħtina d-don tal-grazzja Tiegħek u dan tagħmlu biss għax Inti twajjeb u mimli mħabba. Inti ma kellekx bżonn bl-ebda mod sabiex tkun hieni, imma Inti, O Mulej, trid taqsam magħna l-hena Tiegħek stess. Imma l-bniedem m'għaddiex mill-prova. Inti stajt ikkastigajtu, bħall-anġli, billi ddawwar wiċċek minnu għal dejjem, imma hawn dehret il-ħniena Tiegħek, u fil-fond Tiegħek qanqlitlek kompassjoni kbira, u Int tajt wegħda li kont se tagħtina s-salvazzjoni. Huwa abbiss tal-kompassjoni Tiegħek li ħadd ma jista' jifhmu li Inti ma kkastigajtniex bħalma kien jistħoqqlina. Jalla l-ħniena Tiegħek tkun igglorifikata, O Mulej, aħna nibqgħu nfaħħruha għal dejjem ta' dejjem. U l-anġli stagħġbu bil-kobor tal-ħniena li Inti wrejt mal-bniedem . . . Jalla tkun adurat, O Alla tagħna ħanin, O Mulej u Ħallieq li tista' kollox. Bl-akbar umilta' aħna nfaħħruk, U nintefgħu fl-oċejan tad-divinita' Tiegħek. Imma l-bniedem ma pperseverax fis-siegħa tal-prova Meta waqa' fil-ħażin, ma baqax fidil lejk. Hu tilef il-grazzja u d-doni Tiegħek; kien baqagħlu biss il-miżerja, U dmugħ, tbatija, niket u mrar, sakemm imur jistrieħ fil-qabar. Imma Int, O Alla ħanin, ma ħallejtx lill-umanita' tinqered, U tajtha l-wegħda ta' Feddej. Ma ħallejtniex naqgħu fid-disperazzjoni, minkejja l-offiżi gravi tagħna, U Inti bgħatt il-profeti Tiegħek lil Iżrael. Xorta waħda, lejl u nhar, l-umanita' baqgħet tgħajjatlek, Mill-abbiss tal-miżerja, tad-dnub u l-uġigħ kollu. Isma' l-krib u d-dmugħ, Inti li ssaltan fis-sema, Alla ta' ħniena kbira, Alla ta' kompassjoni. Il-bniedem żbalja, imma ma jistax jitlob maħfra, Għax firda kbira dehret bejn Alla u l-bniedem. Bil-vuċi tal-miżerja tiegħu, huwa jgħajjat, "Ħniena!" Imma Jahwe jibqa' sieket . . . u seklu wara jibqa' għaddej. Imma x-xenqa tal-umanita' kollha tibqa' tikber. Xenqa għal Dak li ġie mwiegħed. Ejja, Ħaruf ta' Alla, neħħi d-dnubiet koroh tagħna, Ejja, dawwal id-dlamijiet tagħna bħal raġġ dawl. L-umanita' tibqa' ssejjaħlek bla heda, O Sid tas-sidien, Issejjaħ lill-ħniena Tiegħek bla tarf, il-kompassjoni Tiegħek. O Jahwe kbir, agħmel li aħna nagħmlu tpattija għal dnubietna. Ftakar fit-tjubija Tiegħek, u aħfrilna. It-Tjubija Infinita ta' Alla meta bagħatilna lil Ibnu l-Waħdieni. Alla, Inti lill-bniedem ma qridtux wara li waqa', imma fil-ħniena Tiegħek Inti ħfirtlu, Int ħfirt b'mod divin; jiġifieri, Inti mhux biss tajtu l-assoluzzjoni mill-ħtija, imma tajtu kull grazzja. Il-ħniena qanqlitek sabiex Inti jogħġbok tinżel fostna u terfgħana mill-miżerja tagħna. Alla ser jinżel fid-dinja; is-Sid tas-sidien immortali ser jiċċekken. Imma fejn ser tinżel, Mulej; sat-tempju ta' Salamun? Jew ser ikollok tabernaklu ġdid mibni għalik? Fejn għandek intenzjoni li tinżel? O Mulej, x'tip ta' tabernaklu nistgħu nħejjulek, ladarba l-art kollha hija l-banketta fejn Inti tpoġġi riġlejk? Inti fil-fatt ħejjejt bħal tabernaklu għalik: il-Verġni Mbierka. Il-Ġuf Immakulat tagħha hu l-għamara Tiegħek, u jseħħ il-miraklu tal-ħniena Tiegħek li ħadd ma jista' jifhmu, O Mulej. Il-Verb jinkarna; Alla jgħix fostna, il-Verb ta' Alla, Ħniena Inkarnata. Meta Inti nżilt fostna, Inti għollejtna sad-divinita' Tiegħek. Dawn huma l-eċċessi ta' mħabbtek, l-abbiss tal-ħniena Tiegħek. Il-ġenna tistagħġeb bl-abbundanza bla tarf ta' mħabbtek. Ħadd ma jibża' jersaq lejk issa. Inti Alla tal-ħniena. Int turi kompassjoni mal-miżerja. Inti Alla tagħna, u aħna l-poplu Tiegħek. Inti Missierna, u aħna wliedek permezz tal-grazzja. Tkun imfaħħra l-ħniena Tiegħek, li Inti għoġbok tinżel fostna. Tkun adurat, O Alla tal-Ħniena, Għax Int għoġbok tinżel mis-sema sal-art. Bl-akbar umilta' aħna nadurawk Għax Inti ridt tgħolli l-umanita' kollha. Ħadd ma jista' jifhem il-ħniena Tiegħek bla tarf, Għax tħobbna Inti ħadt il-ġisem Mill-Verġni Immakulata, qatt mittiefsa mid-dnub, Għax hekk Inti ridt sa minn dejjem. Il-Verġni Mbierka, dik il-Ġilju abjad silġ, Hi l-ewwel waħda li faħħret is-Setgħa bla tarf tal-ħniena Tiegħek. Il-qalb safja tagħha tinfetaħ bl-imħabba għall-miġja tal-Verb; Hija temmen il-kliem tal-messaġġier ta' Alla u tiġi kkonfermata fil-fiduċja tagħha. Il-ġenna tistagħġeb li Alla sar bniedem, Li fl-art, tinstab qalb denja ta' Alla nnifsu. Għaliex Inti ma tingħaqadx ma' Serafin imma ma' midneb, O Mulej? Għax, minkejja s-safa tal-ġuf verġinali, dan hu misteru tal-ħniena Tiegħek. O misteru tal-ħniena ta' Alla, O Alla tal-kompassjoni, Li inti għoġbok tħalli t-tron Tiegħek fis-sema U titbaxxa sal-miżerja tagħna, sad-dgħjufija umana, Għax mhux l-anġli, imma l-bniedem li jeħtieġ il-ħniena. Sabiex aħna nagħtu tifħir li jistħoqq lill-ħniena tal-Mulej, Aħna ningħaqdu mal-Omm Immakulata Tiegħek, Għax b'hekk l-innu tagħna jsir iktar jogħġbok, Għax Hi magħżula fost il-bnedmin u l-anġli. Permezz tagħha, bħal permezz ta' kristall pur, Il-ħniena Tiegħek tgħaddi għal għandna. Permezz tagħha, il-bniedem sar jogħġob lil Alla; Permezz tagħha, xmajjar ta' grazzja niżlu jgelglu fuqna. + It-Tjubija nfinita ta' Alla meta feda lill-bniedem. Alla, Inti stajt salvajt eluf ta' dinjiet b'kelma waħda; tnehida waħda mingħand Ġesu' kienet tkun biżżejjed għall-ġustizzja Tiegħek. Imma Inti stess, Ġesu', sempliċiment għall-imħabba tagħna, issottomettejt ruħek għal Passjoni hekk terribbli. Tnehida waħda minn għandek kienet tkun biżżejjed biex tpatti għall-ġustizzja ta' Missierek, u dak kollu li Inti ċċekkint għalih kien biss opra tal-ħniena Tiegħek u tal-imħabba Tiegħek bla tarf. Meta Inti ħallejt din l-art, O Mulej, ridt tibqa' magħna, u għalhekk ħallejtilna lilek innifsek fis-Sagrament tal-Altar, u ftaħt beraħ il-ħniena Tiegħek għalina. M'hemm l-ebda miżerja li tista' tasal sat-tarf Tiegħek; Inti ssejjħtilna lkoll kemm aħna sa din il-għajn tal-imħabba, din l-għajn tal-kompassjoni ta' Alla. Hawn jinsab it-tabernaklu tal-ħniena Tiegħek, hawn hu r-rimedju għall-gwaj kollu tagħna. Lejk, O għajn ħajja tal-ħniena, jinġibdu l-erwieħ kollha; xi wħud bħaċ-ċriev għatxana għal imħabbtek, oħrajn biex jaħslu l-ġrieħi ta' dnubiethom, u oħrajn, għajjenin bit-tiġrib tal-ħajja, sabiex jiġbdu s-saħħa minnek. Filwaqt tal-mewt Tiegħek fuq is-Salib, Inti tajtna l-ħajja eterna; meta Int ħallejthom jiftħulek il-ġenb qaddis Tiegħek, Inti ftaħtilna għajn tal-ħniena li ma tispiċċa qatt meta Int tajtna l-egħżeż ħaġa li għandek, id-Demm u l-Ilma minn ġo Qalbek. Daqshekk hija kbira s-Setgħa bla tarf tal-Ħniena Tiegħek. Minnha tinżel sa għandna l-grazzja kollha. Tkun adurat, O Alla , fl-opra tal-ħniena Tiegħek, Tkun imbierek mill-qlub fidili kollha Li fuqhom tistrieħ il-ħarsa Tiegħek, Li fihom tgħammar il-ħajja immortali Tiegħek. O Ġesu' tiegħi, ikollok ħniena, imnikkta kienet ħajtek f'din l-art, U f'turmenti terribbli waslet fi tmiemha l-opra Tiegħek, Meta Inti sfajt imdendel u minxur fuq l-għuda tas-Salib, U dan kollu għall-imħabba tar-ruħ tagħna. Fl-imħabba Tiegħek bla tarf, Int ħallejt li ġenbek imqaddes jinfetaħ, U ħarġu jgelglu minn qalbek xmajjar ta' Demm u Ilma. Hawn hi l-għajn ħajja tal-ħniena Tiegħek, Hawnhekk l-erwieħ jirċievu faraġ u serħan. Fis-Sagrament Imqaddes; Inti ħallejtilna l-ħniena Tiegħek; Imħabbtek ippermettietli li dan jitwettaq, Filwaqt li jiena ngħaddi minn din il-ħajja, bit-tbatija u t-taqbid tagħha, Qatt ma nasal li niddubita mit-tjubija u l-ħniena Tiegħek. Għax ukoll jekk il-miżerji tad-dinja kollha jagħfsu fuq ruħi, M'għandniex niddubitaw lanqas għal waqt wieħed biss, Imma għandu jkollna fiduċja fil-qawwa tal-ħniena ta' Alla, Għax Alla jilqa' għandu bil-ħlewwa lir-ruħ niedma. O ħniena ta' Sidna li m'hemmx kliem għaliha, Għajn ta' kompassjoni u ta' kull ħlewwa, Afda, afda, O ruħ, għalkemm inti mtebbgħa bid-dnub, Għax meta inti tersaq lejn Alla, inti ma dduqx imrar. Għaliex Hu nar ħaj ta' mħabba kbira, Meta aħna nersqu lejh bis-sinċerita' Jgħibu l-miżerji tagħna, id-dnubiet u l-għemejjel ħżiena tagħna; Huwa jħallas id-djun tagħna meta aħna nintelqu f'idejh. + It-Tjubija infinita ta' Alla meta Huwa żejjen lid-dinja kollha bis-sbuħija sabiex jagħmel ż-żmien tagħna f'din l-art ikun żmien sabiħ. O Alla, b'liema ġenerożita' l-ħniena Tiegħek hi mxerrda ma' kullimkien, u dan kollu Inti għamiltu għall-bnedmin. O kemm tħobbu Inti l-bniedem ladarba mħabbtek hi tant attiva sabiex tgħinu. O Ħallieq u Sid tiegħi, kullimkien jiena nista' nara minn fejn għaddiet idek u s-siġill tal-ħniena tiegħek, li tgħannaq il-ħolqien kollu. O Ħallieq Tiegħi mimli kompassjoni, jiena rrid nagħtik il-qima tiegħi f'isem il-ħlejjaq kollha u f'isem il-ħolqien l-ieħor kollu; qiegħda nsejjaħ l-univers kollu biex jagħti glorja lill-ħniena Tiegħek. O kemm hi kbira t-tjubija Tiegħek, O Alla! Tkun adurat, O Ħallieq u Mulej tagħna, O univers, bl-umilta' kollha agħti glorja lil Alla Tiegħek; Rodd ħajr lill-Ħallieq tiegħek mill-aħjar li tista' U faħħar il-ħniena ta' Alla li ħadd ma jista' jifhimha. Ejja, O art, fil-ħdura kollha tiegħek sabiħa; Ejja, inti wkoll, O baħar bla qiegħ. Ħalli l-gratitudni tiegħek issir għanja ta' mħabba U kanta l-kobor tal-ħniena ta' Alla. Ejja, xemx sabiħa, li tiddi, Ejja, żerniq jiddi li jiġi qabilha. Ingħaqdu f'innu wieħed, u ħallu l-ilħna ċari tagħkom Ikantaw flimkien il-ħniena kbira ta' Alla. Ejjew, għoljiet u widien, foresti u boskijiet jitniedhu, Ejjew, fjuri sbieħ ta' filgħodu; Ħallu l-fwieħa unika tagħkom Tadura u tigglorifika l-ħniena ta' Alla. Ejjew, intom affarijiet kollha sbieħ tal-art, Li l-bniedem jibqa' jiskanta bihom. Ejjew, aduraw lil Alla fl-armonija tagħkom, Agħtu glorja lill-ħniena bla tarf ta' Alla. Ejja, sbuħija li ma titħassarx tal-art kollha, U, b'umilta' kbira, adura l-Ħallieq tiegħek, Għax kollox jinsab imsakkar fil-ħniena Tiegħu, B'vuċi waħda qawwija kollox jgħajjat; kemm hi kbira l-ħniena ta' Alla. Imma 'l fuq minn din is-sbuħija kollha, Tifħir li jogħġob iktar lil Alla Hi r-ruħ li hi innoċenti u mimlija fiduċja bħal tat-tfal, U li, permezz tal-grazzja, tkun magħquda Miegħu mill-qrib.
Djarju ta' Swor Fawstina – Is-6 Pitazz (par.1741-1750)